Europa-Parlamentets afgørelse

af 4. april 2001

om decharge til bestyrelsen for Det Europæiske Center for Udvikling af Erhvervsuddannelse for gennemførelsen af Centrets budget for regnskabsåret 1999

(2001/448/EF)

EUROPA-PARLAMENTET,

der henviser til Revisionsrettens beretning om regnskabet for og forvaltningen af Det Europæiske Center for Udvikling af Erhvervsuddannelse (Cedefop - Thessaloniki) for det regnskabsår, der afsluttedes pr. 31. december 1999 (C5-0687/2000)(1),

der henviser til Rådets henstilling af 12. marts 2001 (C5-0127/2001),

der henviser til EF-traktaten, særlig artikel 276,

der henviser til forretningsordenens artikel 93 og bilag V,

der henviser til betænkning fra Budgetkontroludvalget (A5-0108/2001), og

ud fra følgende betragtninger:

A. Thassaloniki-Centret varetager sine opgaver med at fremme og udvikle grundlæggende og efterfølgende erhvervsuddannelse på fællesskabsplan ved at indsamle og udbrede dokumentation, udføre forskningsopgaver og fungere som diskussionsforum.

B. Det eksisterende aftalememorandum har til formål at klarlægge ansvarsområderne og sikre komplementaritet mellem det arbejde, Centret udfører i ansøgerlandene, og de aktiviteter, Det Europæiske Erhvervsuddannelsesinstitut i Torino udøver i partnerlandene, i overgangsperioden for Unionens udvidelse.

C. Udvalget om Beskæftigelse og Sociale Anliggender har i henhold til adfærdskodeksen af 14. juli 1998 til opgave at overvåge Thessaloniki-Centret, der har modtaget et årligt tilskud på 12,4 mio. EUR, og Torino-Instituttet, der har modtaget et årligt tilskud på 19,9 mio. EUR.

D. Parlamentet gav den 13. april 2000 Thessaloniki-Centrets bestyrelse decharge for regnskabsåret 1998(2) og opfordrede:

i) Centret til at iværksætte en eksternevaluering og aflægge beretning om den videre udvikling i forlængelse af de anbefalinger, der blev fremsat i forbindelse med den forrige evaluering fra februar 1995

ii) Centret til at udskifte det gamle komplicerede system for opstilling af sit budget og balance inden den 1. juli 2000 og begrænse sin afhængighed af forskudsforvaltninger

iii) Revisionsretten til systematisk at følge op på dechargemyndighedens afgørelser og udarbejde en omfattende analyse af revisionerne af alle de decentrale organer

iv) Centret og Revisionsretten til at reducere varigheden af den kontradiktoriske procedure, således at årsberetningen kan blive forelagt Parlamentet inden den 15. juli i det år, som følger efter det pågældende regnskabsår.

E. Thessaloniki-Centret iværksatte først en evaluering i december 2000, fordi Kommissionens udvælgelse af eksterne konsulenter var blevet forsinket, og at denne evaluering af den eksterne virkning og den interne administration vil blive afsluttet i april 2001.

F. Revisionsretten har været tilbøjelig til at foretage finansielle snarere end præstationsorienterede evalueringer, og den har ikke udarbejdet en omfattende analyse af revisionerne af alle de decentrale organer, og den har ikke reduceret varigheden af den kontradiktoriske procedure for at give Parlamentet mulighed for at tage hensyn til dens resultater, inden det vedtager budgettet for det efterfølgende år.

G. Revisionsretten har fået rimelig sikkerhed for, at regnskabet for det regnskabsår, der afsluttedes pr. 31. december 1999, er rigtigt, og at de underliggende transaktioner som helhed betragtet er lovlige og formelt rigtige, når bortses fra et forbehold med hensyn til fremførslen af forpligtelser.

1. tager følgende tal for årsregnskabet for Det Europæiske Center for Udvikling af Erhvervsuddannelse til efterretning:

Regnskabsåret 1999

>TABELPOSITION>

Thessaloniki-Centret

2. noterer sig den eksterne evaluering, der blev igangsat i december 2000; opfordrer til, at der forelægges en handlingsplan på grundlag af evalueringen inden udgangen af 2001; anmoder om, at det af evalueringen kommer til at fremgå, hvordan de vigtigste involverede parter, herunder Parlamentet, Kommissionen, medlemsstaterne, erhvervslivet og den akademiske verden, bedømmer Centret

3. påpeger, at der måske er risiko for, at arbejdet i Det Europæiske Center for Udvikling af Erhvervsuddannelse og Det Europæiske Erhvervsuddannelsesinstitut overlapper hinanden; minder om, at Det Europæiske Erhvervsuddannelsesinstituts arbejde i vid udstrækning er blevet finansieret over Phare-, Tacis- og Tempus-programmerne; opfordrer til, at der i evalueringen foretages en vurdering af det eksisterende samarbejde mellem de decentrale organer og en analyse af fordelene og ulemperne ved en sammenlægning af Det Europæiske Center for Udvikling af Erhvervsuddannelse og Det Europæiske Erhvervsuddannelsesinstitut; mener ikke desto mindre, at Kommissionen bør, inden den undersøger en eventuel sammenlægning af Det Europæiske Center for Udvikling af Erhvervsuddannelse og Det Europæiske Erhvervsuddannelsesinstitut have stillet konklusionerne og forslagene i den eksterne evaluering fra de to organer til rådighed for at undersøge dem; denne procedure er endnu ikke afsluttet

4. minder om, at Centret i 1997, 1998 og 1999 brugte sine sparsomme midler til at udvikle et skræddersyet edb-system til opstilling af budget og regnskaber i stedet for at anvende en decentraliseret applikation udarbejdet af Kommissionen, Sincom 2, som anvendes af ni andre decentrale organer; glæder sig over, at det gamle system var udskiftet fuldt ud inden den 1. juli 2000 og grundigt undersøgt af Kommissionen

5. beklager svaghederne i forbindelse med forvaltningen af edb-projektkontrakter, herunder den manglende høring af Centrets egen edb-tjeneste samt der forhold, at de administrative og finansielle procedurer i forbindelse med udbud ikke er blevet fulgt; forventer, at den nyoprettede afdeling med ansvar for forvaltningen af kontrakter vil sikre, at sådanne problemer ikke opstår igen

6. anerkender bestræbelserne på yderligere at mindske afhængigheden af forskudsforvaltning til afholdelse af betalinger fra 47 % i 1997 (6,6 mio. EUR) og 46 % i 1998 (5,9 mio. EUR) til 21 % i 1999 (3,1 mio. EUR)

7. lykønsker Centret med besparelsen på 1,2 mio. EUR i forbindelse med opførelsen af dets bygning; bemærker, at besparelsen skyldes et samarbejde med den græske regering og Kommissionen; opfordrer de græske myndigheder til at afslutte den officielle overdragelse af ejendommen og at ændre planerne for anlæg af en vej umiddelbart foran Cedefop-bygningen, som ville være til gene og i strid med det skriftlige løfte, Cedefop modtog i 1995

Parlamentet

8. opfordrer sine fagudvalg til omhyggeligt at overvåge Thessaloniki-Centrets og Torino-Instituttets aktiviteter og resultater for at kunne vurdere, hvor tilfredsstillende de varetager deres respektive mandater

Revisionsretten

9. opfordrer Revisionsretten til at forelægge individuelle revisioner inden den 15. juli i det år, der følger efter det pågældende regnskabsår; opfordrer Revisionsretten til at lade oplysninger om resultater af horisontal art indgå i afsnittet om de decentrale organer i kapitlet om administrationsudgifter i årsberetningen; ville anse det for hensigtsmæssigt at flytte vægten fra rent finansielle revisioner over på præstationsorienterede revisioner, hvor Revisionsretten kom ind på følgende spørgsmål:

i) det pågældende decentrale organs merværdi: herunder en vurdering af arbejdernes hensigtsmæssighed og en evaluering af deres kvalitet og samlede virkning

ii) omkostningseffektivitet: herunder en undersøgelse af, hvor effektivt organet varetager sine opgaver

iii) relative fordele: herunder forslag til, hvordan overlapning og dobbeltarbejde de forskellige decentrale organer imellem kan undgås

Dechargeafgørelse

10. giver bestyrelsen for Det Europæiske Center for Udvikling af Erhvervsuddannelse decharge for gennemførelsen af Centrets budget for regnskabsåret 1999

11. pålægger sin formand at sende denne afgørelse til bestyrelsen for Det Europæiske Center for Udvikling af Erhvervsuddannelse, Rådet, Kommissionen, Revisionsretten og den græske regering, samt at sørge for, at den offentliggøres i De Europæiske Fællesskabers Tidende (L-udgaven).

Europa-Parlamentets generalsekretær

Julian Priestley

Europa-Parlamentets formand

Nicole Fontaine

(1) EFT C 373 af 27.12.2000, s. 27.

(2) EFT C 40 af 7.2.2001, s. 387.